KIRJALLINEN KYSYMYS E-0001/00 esittäjä(t): Brigitte Langenhagen (PPE-DE) komissiolle. Verkostoon pääsyn toteuttaminen 19. päivänä joulukuuta 1996 annetun direktiivin 96/92/EY mukaisesti ja riippumattomien sähköntuottajien linjojen käyttöä koskevat ehdot.



Virallinen lehti nro 330 E , 21/11/2000 s. 0065 - 0066



KIRJALLINEN KYSYMYS E-0001/00 esittäjä(t): Brigitte Langenhagen (PPE-DE) komissiolle (19. tammikuuta 2000) Aihe: Verkostoon pääsyn toteuttaminen 19. päivänä joulukuuta 1996 annetun direktiivin 96/92/EY mukaisesti ja riippumattomien sähköntuottajien linjojen käyttöä koskevat ehdot Tällä hetkellä Saksassa tarkastellaan verkostoon pääsyn ehtoja ja niiden yhdistettävyyttä sisämarkkinasääntöihin. 1. Direktiivin 96/92/EY(1) tavoitteena on taata sähkön tarjoajille syrjimätön pääsy verkostoon. Saavutetaanko se Saksan sähkökonsernien ja etuyhtymien välisillä sopimuksilla sähkön johtamisesta maksettavista korvauksista? 2. Millaisia korvauksia pidetään sopivina eurooppalaisessa vertailussa? 3. Miten komissio tarkistaa verkon ylläpitäjien todellisen kustannusrakenteen? Onko esimerkiksi tietojen julkistaminen pakollista? 4. Onko komissio samaa mieltä siitä, että epäoikeudenmukaisen korkeat korvaukset antavat mahdollisuuden ristikkäisiin tukiin ja kustannusten vinoutumiseen integroiduissa sähköyrityksissä, mikä voi johtaa kilpailun vääristymiseen? 5. Onko komissio samaa mieltä siitä, että toimintansa jo vakiinnuttaneet energia-alan yritykset voisivat korvauksen suuruuden avulla hyödyntää luonnollista monopoliverkkoa mahdollisimman suuressa määrin uusien kilpailijoiden toiminnan rajoittamiseen? 6. Mihin toimiin komissio aikoo ryhtyä vapaiden ja avointen markkinoiden tarjoamiseksi uusille sähkön toimittajille? (1) EYVL L 27, 30.1.1997, s. 20. Loyola de Palacion komission puolesta antama vastaus (1. maaliskuuta 2000) 1. Komissio on alustavasti arvioinut Verbändevereinbarung'in (VV), johon arvoisa parlamentin jäsen viittaa. Kilpailuasioista vastaava komission jäsen on kirjoittanut saksalaisille järjestöille tämän arvioinnin tuloksista. Kirjeessä käsitellään useita, erityisesti mahdollisesti seurauksena olevaan syrjintään liittyviä kysymyksiä. Tämä syrjintä nostaa esille vakavia ongelmia yhteensopivuudesta EY:n perustamissopimuksen kilpailusääntöjen kanssa. Energian ja liikenteen pääosaston pääjohtaja on kirjoittanut Saksan viranomaisille kuvaten pääpiirteissään eräiden VV:n kohtien mahdolliset epäyhdenmukaisuudet sähkön sisämarkkinoita koskevista yhteisistä säännöistä 19. joulukuuta 1996 annetun Euroopan parlamentin ja neuvoston direktiivin 96/92/EY kanssa. 2. Sähköalan sääntelyn eurooppalaisen foorumin Firenzen kokouksen yhteydessä, jossa jäsenmaat, sääntelyviranomaiset, Euroopan siirtoverkko-operaattorien liitto (the Association of European Transmission System Operators, ETSO), kuluttajat ja teollisuus ovat edustettuina, saatiin aikaan sopimus siitä, että siirtohinnat yhteisön sähköverkkoon eivät ole sidoksissa verkon käyttäjien kaupallisiin toimiin. Näin ollen hintojen ei pitäisi perustua yksittäisiin toimiin vaan laskelmiin verkon tehokkaasta käytöstä, fyysisestä nettovirrasta. 3. Direktiivi 96/92/EY velvoittaa siirtoverkko-operaattorit joko julkistamaan verkkoon pääsyn hinnat, jos kolmansilla osapuolilla on säännelty pääsy verkkoon, tai julkistamaan suuntaa-antavat hinnat verkon käytölle, jos kolmansien osapuolten pääsy verkkoon perustuu neuvotteluihin. 4. Komissio on parlamentin jäsenen kanssa samaa mieltä ja korostaa, että maksujen on oltava syrjimättömät. Direktiivin 7 artiklan 5 kohdan mukaan siirtoverkko-operaattorit eivät saa harjoittaa syrjintää verkon käyttäjien välillä eikä varsinkaan omien osakkeenomistajien tai tytäryhtiöiden eduksi. 5. Komissio on samaa mieltä ja on lähettämissään kirjeissä kiinnittänyt huomiota vakiintuneiden saksalaisten sähköntuottajien määräävän markkina-aseman väärinkäytön riskiin. 6. Kuten kohdassa 1 on mainittu, komissio on ilmaissut epäilyksensä eräiden VV:n kohtien ja sähködirektiivin yhteensopivuudesta sekä niiden yhteensopivuudesta EY:n perustamissopimuksen kilpailusääntöjen kanssa. On selvää, että VV:n täytyy taata kaikille kilpailijoille vapaa ja avoin pääsy markkinoille.